®

09.08.2019 г.

**Сиела Норма АД**

*бул. Владимир Вазов 9, София 1510*

*Тел.: + 359 2 903 00 00*

[**http://www.ciela.net**](http://www.ciela.net)

БЕЗПЛАТЕН ДОСТЪП ДО

ОФИЦИАЛЕН РАЗДЕЛ НА ДЪРЖАВЕН ВЕСТНИК

[**http://www.ciela.net/svobodna-zona-darjaven-vestnik**](http://www.ciela.net/svobodna-zona-darjaven-vestnik)

|  |
| --- |
| \*\*\* *" Най-трудно е да се отговори на въпрос, на който отговорът е очевиден!"**Намерете отговорите на всички въпроси със Ciela!*\*\*\* |

НОРМИ

* ***АКЦЕНТИ - Държавен вестник, бр. 62 от 2019 година***

Изменен и допълнен е Законът за културното наследство. Разписват се изискванията, при които може да бъде извършено съгласуване, и основанията за отказ за съгласуване на планове за опазване и управление, устройствени планове и специфичните правила и нормативи към тях, както и заданията за тяхното изготвяне за защитени територии на недвижимото културно наследство. Определя се предметът на плановете за опазване и управление, като те ще се разработват и изпълняват във взаимодействие с предвижданията на общинските планове за развитие и на устройствените планове за териториалния обхват на единичните или груповите недвижими културни ценности.

Изменен е Законът за железопътния транспорт. Урежда се създаването на Национален борд за разследване на произшествия във въздушния, водния и железопътния транспорт, като се определят задълженията и правомощията на органа.

Обнародвано е Постановление № 190 от 2 август 2019 г. Увеличава се максималният размер на ангажиментите за разходи, които могат да бъдат поети от Министерството на околната среда и водите през 2019 г.

Обнародвано е Постановление № 191 от 2 август 2019 г. Одобрени са средства в размер 188 450 лв. за обезщетения за забавено правосъдие.

Обнародвано е Постановление № 192 от 2 август 2019 г. Над 100 хил. лв. са преведени за обезпечаване на престоя на българската делегация на Европейския младежки олимпийски фестивал, който се провежда от 20 юли 2019 г. в Баку, Азербайджан. Българската делегация е в състав от 77 участници, от които 52 спортисти в следните спортове: лека атлетика, джудо, спортна гимнастика, плуване, тенис, борба и волейбол.

Обнародвано е Постановление № 197 от 2 август 2019 г. С близо 90 млн. лв. се финансира дейността на Национално тол управление в Агенция "Пътна инфраструктура".

Изменена е Наредбата за реда за оправомощаване на лица за проверка на средства за измерване, които подлежат на метрологичен контрол. Премахва се изискването за подпечатване на заявленията, подавани по реда на наредбата.

Допълнена е Наредбата за пенсиите и осигурителния стаж. Актуализира се редът за изплащане на помощта при ползването на лична помощ от пенсионери, които получават към пенсията си добавка за чужда помощ от Националния осигурителен институт.

Изменена и допълнена е Наредбата за условията, правилата и реда за регулиране и регистриране на цените на лекарствените продукти. Лекарствен продукт няма да може да се продава на лечебни заведения на цена, по-висока от стойността, на която се заплаща с публични средства съответният лекарствен продукт, формирана на базата на референтна стойност.

Изменено и допълнено е Постановление № 344 на Министерския съвет от 2018 г. Актът се привежда в съответствие с последните одобрени средства в размер на 2,1 млрд. лв. за придобиване на нов тип боен самолет от въоръжените сили на Република България.

Обнародвана е Инструкция № 29-19 от 29 юли 2019 г. Уреждат се условията и редът за носене на служебно оръжие от държавните служители от Държавна агенция "Технически операции".

* ***АКЦЕНТИ - Държавен вестник, бр. 63 от 2019 година***

Изменен и допълнен е Законът за забрана на химическото оръжие и за контрол на токсичните химически вещества и техните прекурсори. Допълват се съществуващите административнонаказателни разпоредби, отнасящи се до нарушения на спазването на изискванията, регламентиращи режима на износ, внос и трансфер на химически вещества и техните прекурсори в обхвата на Конвенцията за забрана на разработването, производството, натрупването и употребата на химическо оръжие и за неговото унищожаване.

Обнародвано е Постановление № 198 от 7 август 2019 г. Правителството одобри допълнителни разходи по бюджета на Министерството на културата за 2019 г. в размер на 100 000 лева във връзка с продължаването на теренните археологически проучвания на един от най-значимите археологически обекти "Античен град Хераклея Синтика", м. "Рупите", град Петрич. "Хераклея Синтика" е вече добре познат в научните и обществени среди като обект с висока експозиционна стойност и перспективи за социализация.

Обнародвана е Наредба № 16 от 1 август 2019 г. С нея се определя държавният образователен стандарт за придобиването на квалификация по професията 525090 "Авиационен техник" от област на образование "Техника" и професионално направление 525 "Моторни превозни средства, кораби и въздухоплавателни средства" съгласно Списъка на професиите за професионално образование и обучение.

Обнародван е Правилник за дейността на Националния консултативен съвет за младежта. Съветът дава становища по проекти на нормативни актове и стратегически документи, които се отнасят до политиката за младежта, предлага мерки за постигане на целите на държавната политика за младежта и обсъжда други въпроси, свързани с провеждането на политиката за младежта.

Изменена и допълнена е Наредба № 4 от 2013 г. Регламентират се условията за свързване на нова газопреносна мрежа към съществуваща газопреносна мрежа. Създава се ред за предоставяне на изходни данни, необходими за проектирането и за присъединяване към газоразпределителните мрежи.

Обнародван е Правилник за дейността на Помирителната комисия към Министерството на регионалното развитие и благоустройството. Разписват се съставът, функциите и дейността на Помирителната комисия към Министерството на регионалното развитие и благоустройството, която разглежда споровете, възникнали във връзка с договорните отношения и/или процеса на договаряне между лицето, събиращо пътни такси, и даден доставчик на услуга за електронно събиране на такса за изминато разстояние - доставчик на Европейската услуга за електронно събиране на такса за изминато разстояние (доставчик на ЕУЕСТ) или национален доставчик на услуга по електронно събиране на такси за изминато разстояние.

АКТУАЛНО

**ПРЕДСТОЯЩО ОБНАРОДВАНЕ В ДЪРЖАВЕН ВЕСТНИК:**

|  |  |  |
| --- | --- | --- |
| Народно събрание | - Закон за изменение и допълнение на Данъчно-осигурителния процесуален кодекс- Закон за изменение и допълнение на Закона за физическото възпитание и спорта- Закон за изменение и допълнение на Закона за съсловната организация на магистър-фармацевтите | Предстоящо обнародване |
| Министерство на здравеопазването | Наредба от 2 август 2019 г. за условията и реда за провеждане на диагностика, профилактика и контрол на туберкулозата | Предстоящо обнародване |
| Министерство на туризма | Споразумение между Министерството на туризма на Република България и Световната организация по туризъм към ООН за провеждането на Втория Международен конгрес на световните цивилизации и историческите маршрути на СОТ | Предстоящо обнародване |
| Министерство на транспорта, информационните технологии и съобщенията | Наредба за изменение и допълнение на Наредбата за условията и реда за издаване и пускане в употреба на пощенски марки, на пощенски продукти и на специални пощенски печати и за изваждане от употреба на пощенски марки | Предстоящо обнародване |

ИНТЕРЕСНО

**9 август**

**Международен ден на коренното население**

**12 август**

**Международен ден на младежта**

**13 август**

**Международен ден на левичарите**

**15 август**

**Успение на Пресвета Богородица. Празнуват: *Мария, Мара, Марийка, Мима, Мими, Мариана, Марияна, Мариан, Марио и др.***

ЗАБАВНО

\*\*\*

Разпит в полицията.

- Познат ли ви е този пистолет?

- Да, познат ми е.

- Охо, ще си признаеш ти! И откъде ти е познат?

- Ами вече осми ден ми го показвате.

\*\*\*

РЕДАКЦИЯ

Главен редактор: Валентина Савчева

Отговорен редактор: Сузана Георгиева

Безотговорен редактор: Веселин Петров

Електронна поща: [ciela@ciela.com](file:///%5C%5Ccielahq148%5CHelen%5Ctolina%5Cnina_DV_proekti%5Cactual%40ciela.net)

Брой абонати към 5 април 2018 г. - 3385